Фом и лIэужьыгъуэ псори ди деж щызэхуахьэс
Налшык къалэ Абхъазым и утым жэпуэгъуэм и 30-м къыщызэIуахащ «Фом и фестиваль» зыфIаща жармыкIэ.
А шхыныгъуэ гурыхьым икIи хущхъуэм и лIэужьыгъуэ псори ди деж кърашэлIауэ фIэкIа пщIэнкъым.
Урысей Федерацэм и КъуэкIыпIэ жыжьэм къыщыщIэдзауэ, Кавказым къэсыху фо щIэзыхуу ит хозяйствэхэм ящыщу, мыбы хуэдэ япэрей зэхыхьэхэм къыщыхэжаныкIахэр щызэхуашэсащ мы махуэхэм ди республикэм и къалащхьэм щекIуэкI фестиваль-жармыкIэм. Абыхэм къытхуашахэм деплъыну, я Iуэху зытетми щыгъуазэ зыхуэтщIын мурадри диIэу, дэ дыгъуасэ дыIухьащ сатыру къегъэувэкIа чэтэн пщыIэхэм.
УдимыхьэхынкIэ Iэмал имыIэу, дахэу икIи купщIафIэу гъэщIэрэщIащ фо щащэ икIи щагъэлъагъуэ дапхъэхэр. Абыхэм ящыщщ, дэ япэу дызыбгъэдыхьа, Алтай крайм ерыскъы IэфIыр зэхуэхьэсынымкIэ щыIэ IуэхущIапIэм и лэжьакIуэ Корницел Наташэ деж. Пщащэм и IэщIагъэм фIыуэ зэрыхищIыкIым и щыхьэтщ, ар къыбгъэдыхьэхэм гуапэу зэрепсалъэри, фом, фохэкIым цIыхум и узыншагъэм къахуихьым теухуа дерс кIэщIхэр дэтхэнэ зым и зэрыдригъэкIуэкIри.
— Дэ, фом елэжьхэр, фIыуэ дыщыгъуазэщ ар зэрызэхуэпхьэс, абы узэрелэжь щIыкIэм мыхьэнэуэ иIэм, — къыджиIащ абы. — Псалъэм папщIэ, мыбдежым къыщыдгъэлъагъуэ продукцэм хэтщ Алтайм и бгыхэм щыIэ бгъуэнщIагъхэм щызэщIэткъуэ фо. Къуршхэм зэрыщызэхуэтхьэсым и мызакъуэу, а ерыскъым гъущIыкIэ лъэпкъ лъэдмыгъэIэсу долэжьыжри, щэхуакIуэхэм я деж ныдогъэс.
ЖармыкIэр щэкIуэгъуэм и 3 пщIондэ зэхэтынущ.
Тхыгъэри сурэтри КЪУМАХУЭ Аслъэн ейщ.
